যাদবপুরে ছাত্রী মৃত্যু তদন্তে নামল লালবাজারের গোয়েন্দা বিভাগ

কলকাতা: যাদবপুর বিশ্ববিদ্যালয়ের (Jadavpur University) ছাত্রীর রহস্যজনক মৃত্যুকে (Student Death) ঘিরে খুনের মামলা দায়ের হওয়ার পর এবার সরাসরি তদন্তে নামল লালবাজারের (Lalbazar) গোয়েন্দা বিভাগ। মঙ্গলবার সকালে তদন্তকারী দল বিশ্ববিদ্যালয় ক্যাম্পাসে পৌঁছে ঘটনার সূত্র খুঁজতে শুরু করে।

বিশ্ববিদ্যালয়ের বিভিন্ন কোণ ঘুরে দেখেন তদন্তকারীরা। সূত্রের খবর, ক্যাম্পাসের সিসিটিভি ফুটেজ ইতিমধ্যেই পুলিশের হাতে এসেছে। তবে ছাত্রীর দেহ যে জায়গা থেকে উদ্ধার হয়েছিল, সেখানে সিসিটিভি না থাকায় তদন্ত আরও জটিল হয়ে উঠছে।

আরও পড়ুন: উত্তরবঙ্গ ও সিকিমে প্রবল বৃষ্টি, ধসে বন্ধ দার্জিলিং-কালিম্পংয়ের রাস্তা

প্রসঙ্গত, ইংরেজি অনার্সের তৃতীয় বর্ষের ছাত্রী অনামিকা মণ্ডলের মৃত্যুতে ইতিমধ্যেই পরিবার অভিযোগ করেছে এটি খুন। তাঁদের অভিযোগের ভিত্তিতেই খুনের মামলা রুজু করেছে পুলিশ। এদিকে, তদন্তকারীদের নজরে রয়েছে বিশ্ববিদ্যালয়ের অন্তত সাতজন ছাত্র। তাঁদের মধ্যে কয়েকজনকে ইতিমধ্যেই জিজ্ঞাসাবাদও করা হয়েছে।

কর্তৃপক্ষের তরফে বিশ্ববিদ্যালয়ে নিরাপত্তা জোরদার করার সিদ্ধান্ত নেওয়া হয়েছে। জলাশয় ঘিরে বেড়া, ক্যাম্পাসে অতিরিক্ত নিরাপত্তারক্ষী এবং সিসিটিভি ক্যামেরা বাড়ানোর উদ্যোগ নেওয়া হচ্ছে বলে জানানো হয়েছে।